**Diasporas konsultatīvās padomes**

**SANĀKSMES PROTOKOLS**

**Norises viet**a: Ārlietu ministrija Rīgā, 2020.gada 17.jūlijā

**attālināti** *Cisco Webex Meetings* platformā

**Sanāksmi vada:**

A.Groza Padomes priekšsēdētājs

**Sanāksmē piedalās**:

*Padomes locekļi:*

R.Krasovska Ārlietu ministrijas pārstāve

Z.Vāgnere Kultūras ministrijas pārstāve

I.Lipskis Labklājības ministrijas pārstāvis

I.Mieriņa Latvijas Universitātes Diasporas un migrācijas pētījumu centra pārstāve

A.I.Druviete Nacionālās elektronisko plašsaziņas līdzekļu padomes pārstāve

A.Sebre Sabiedrības integrācijas fonda pārstāve

M.Muižarājs Biedrības "Ar pasaules pieredzi Latvijā" pārstāvis

K.Bērziņš Latvijas Evaņģēliski Luteriskās Baznīcas Ārpus Latvijas pārstāvis

A.Sinka Organizācijas "Daugavas Vanagi" centrālās valdes pārstāvis

K.Saulīte Pasaules Brīvo latviešu apvienības valdes pārstāve

P.Blumbergs Amerikas latviešu apvienības pārstāvis

J.Čečiņš Latviešu apvienības Austrālijā un Jaunzēlandē pārstāvis

A.Ķesteris Latviešu nacionālās apvienības Kanādā pārstāvis

L.Ozola Portāla Baltic-Ireland.ie pārstāve

*Padomes locekļu aizvietotāji:*

M.Kokalis Ekonomikas ministrijas pārstāvis

S.Mickus Iekšlietu ministrijas pārstāve

V.Ernstsone Izglītības un zinātnes ministrijas pārstāve

V.Putniņš Vides aizsardzības un reģionālās attīstības ministrijas pārstāvis

L.Pudža Biedrības “Latvijas Pašvaldību savienības” pārstāve

*Citi:*

L.Grahoļska Ārlietu ministrija

A.Opmane Ārlietu ministrija

G.Japiņa Ārlietu ministrija

L.F. Dreimane Izglītības un zinātnes ministrija

I.Kreišmanis Latvijas Zinātnes padome

T.Kastena Centrālā vēlēšanu komisija

*Sēdes publiskā tiešraide tiek nodrošināta Ārlietu ministrijas (turpmāk - ĀM) mājas lapā.*

**A.Groza** atklāj 2020.gada otro Diasporas konsultatīvās padomes (turpmāk – DKP) sēdi, kas norit attālināti, un aicina apstiprināt darba kārtību (pielikums nr.1). Iebildumu nav, tiek skatīts darba kārtības 1.punkts. Balstoties uz DKP nolikuma 8. punktu[[1]](#footnote-1), dalībnieki tiek aicināti izvirzīt DKP vadītāja vietnieku.

**K.Saulīte** rosina atkārtoti izvirzīt M.Muižarāju, ņemot vērā viņa pozitīvo līdzšinējo darbību.

**A.Groza** aicina apstiprināt M.Muižarāju kā DKP priekšsēdētāja vietnieku, iebildumu nav, lēmums pieņemts – M.Muižarājs apstiprināts uz gadu no ievēlēšanas dienas.

**M.Muižarājs** pateicas par ievēlēšanu.

**A.Groza** rosina skatīt darba kārtības 2.punktu par papildus budžeta pieprasījumu 2021.-2023.gadiem diasporas politikas iniciatīvām (pielikums nr.2) un aicina Nacionālās elektronisko plašsaziņas līdzekļu padomes (turpmāk – NEPLP) pārstāvi sniegt detalizētāku skaidrojumu par finansējuma pieprasījumu.

**A.I.Druviete** skaidro, ka pieprasītais finansējums iedalās trīs daļās: Latvijas Radio, Latvijas Televīzija un Latvijas Sabiedrisko mediju (LSM) platforma. Mērķis ir satura pieejamības nodrošināšana Latvijas diasporas mītnes zemēs, kā arī ar diasporu saistītu norišu atspoguļošana Latvijas sabiedrisko plašsaziņas līdzekļu saturā.

Latvijas Radio finansējums paredzēts diasporai domāta sabiedriskā pasūtījuma ražošanai un pieejamības nodrošināšanai: 1) oriģinālsatura veidošana, kas ietver komandējumu izmaksas, ārštata korespondentu darbu, papildus iknedēļas ziņu sižetu veidošana, debašu raidījumu veidošana diasporas mītnes zemēs; 2) satura pieejamības nodrošināšana dažādās platformās un programmās, ņemot vērā klausītāju vecumu un intereses; 3) licenču iegāde oriģinālsatura izplatīšanai pa visu pasauli, tādējādi nodrošinot satura pieejamību jebkurā diasporas mītnes valstī; 4) multimediālu risinājumu nodrošināšana Latvijas Radio diasporas tematikā veidotajam saturam.

Latvijas Televīzijas finansējums paredzēts: 1) ziņu veidošana sadarbībā ar ārštata korespondentiem; 2) oriģinālsižetu un debašu formāta raidījumu veidošana Eiropas mītnes zemēs; 3) Content Delivery Network pakalpojuma izmantošana kvalitatīvas satura pieejamības nodrošināšanai LSM un Replay platformās.

LSM platformas finansējums paredzēts: 1) bērnu satura veidošana LSM bērnistabas sadaļā; 2) papildus licenču iegādes aktivitātes (izplatīšanas tiesības), lai nodrošinātu animācijas un arī neatkarīgo producentu satura izplatīšanu visā pasaulē; 3) diasporas kanāla darbības nodrošināšanas vajadzībām atbilstoša servera (play-out) iegāde.

**A.Groza** norāda, ka DKP sniedz rekomendācijas par finansējuma nepieciešamību, bet lēmumu pieņem valdība.

**L.Pudža** vērš uzmanība par 2.pielikuma 2.punktu par papildus dzīvesvietas adresi un norāda, ka Latvijas pašvaldību savienība (turpmāk – LPS) ir rakstījusi vēstuli valdībai ar informāciju, ka pašvaldībām arī būs nepieciešams papildus finansējums, lai nodrošinātu paredzētās izmaiņas par papildus dzīvesvietas adresi. Tiek vaicāts, vai Iekšlietu ministrijas (turpmāk – IeM) budžeta pieprasījumā ir iekļauts arī Latvijas pašvaldībām nepieciešamais finansējums.

**A.Groza** norāda, ka LPS pārstāvji piedalījās Saeimas Valsts pārvaldes un pašvaldības komisijas sēdē, kurā tika skatīti grozījumi Dzīvesvietas deklarēšanas likumā, kā arī darba grupu sanāksmēs, kurās tika skatīts projekts “Plāns darbam ar diasporu 2021.-2023.gadam”, kur bija iespējams paust viedokli.

**V. Ernstsone**, turpinot tēmu par budžeta pieprasījumu, norāda, ka svarīgi būtu nodrošināt atbalstu reemigrantu ģimeņu bērniem valodas apgūšanā, kas palīdzētu vieglāk iekļauties Latvijas izglītības sistēmā, līdz ar to ir palielinājies finansējuma pieprasījums.

**J.Čečiņs** vaicā NEPLP pārstāvei, vai izplatīšana visā pasaulē tiešām nozīmē VISĀ. Ir bieži bijuši gadījumi, kad raidījumi ir pieejami Eiropā, bet ne Austrālijā, uz ko **A.I.Druviete** atbild, ka pieprasītā finansējuma ietvaros saturs tiks izplatīts visā pasaulē.

**S. Mickus** norāda, ka IeM pieprasītais finansējums paredzēts programmatūras izveidei latvija.lv e-pakalpojumu sniegšanai.

**A.Groza** norāda, ka tas attiecas uz tehnisko risinājumu nodrošināšanu.

**Z.Vāgnere** bilst, ka attiecībā uz Dziesmu un deju svētkiem 2023.gadā jāņem vērā ne tikai paši svētki, bet arī nepieciešamais finansējums gatavojoties tiem pāris gadus iepriekš. Attiecīgi tas tiek attēlots finansējuma pieprasījumā.

**M.Muižarājs** vaicā, vai Classflow tiek finansēts no valsts budžeta, un lūdz skaidrojumu par izmaksām remigrantu izglītošanai.

**V. Ernstsone** skaidro, ka nodarbības Classflow vidē var nodrošināt 200 bērniem, savukārt remigrantiem (100 bērni) ir nepieciešama papildus programmu izstrāde, kur nepieciešami līdzekļi.

**K.Saulīte** vaicā, vai var redzēt Classflow izmaksas, uz ko **V. Ernstsone** atbild, ka plānotās izmaksas ir 66 136 EUR gadā uz 100 bērniem.

**A.Groza** norāda, ka Plānā darbam ar diasporu 2021.-2023.gadam projektā (turpmāk – Plāna projekts) 58.lpp ir redzamas visas izmaksas. Attiecībā uz budžeta pieprasījumiem A.Groza norāda, ka ĀM sagatavos un nosūtīs vēstuli Saeimai un Ministru kabinetam ar tekstu: “Aicinām atbalstīt iesniegtos papildus budžeta pieprasījumus 2021.-2023.gadiem diasporas politikas iniciatīvām saskaņā ar Diasporas likumā noteikto uzdevumu un mērķu īstenošanu, kā arī saskaņā ar prioritātēm, kas iekļautas projektā "Plāns darbam ar diasporu 2021.-2023.gadiem"”. Iebildumi netiek saņemti, un tiek pieņemts lēmums nosūtīt informatīvu vēstuli un ieteikumu valdībai attiecībā uz budžeta pieprasījumu.

**A.Groza**  aicina pāriet pie darba kārtības 3.punkta un rosina pieņemt lēmumu apstiprināt Plāna projektu un virzīt to tālāk izskatīšanai. Iebildumi netiek saņemti, un tiek skatīts darba kārtības 4.punkts.

**G.Japiņa** norāda, ka ir ļoti nozīmīgi, lai ārvalstīs dzīvojošajiem tautiešiem ir pieeja e-pakalpojumiem līdzvērtīgi Latvijā dzīvojošajiem. Tiek norādīts, ka Latvijas pārstāvniecībās līdz šim nav bijuši daudz pieprasījumu pēc personas apliecībām (eID) un e-paraksta sertifikātiem. Šajā situācijā uzlabojumi skatāmi tiesiskajā bāzē, lai aicinātu cilvēkus aktīvāk noformēt eID un izmantot e-parakstus. Regulējums, kas nosaka eID kartes izsniegšanu kā obligātu, Latvijā un ārzemēs dzīvojošajiem ir atšķirīgs. Personu apliecinošu dokumentu likumā būtu nepieciešami divi grozījumi: 1) paredzēt, ka no 2021. gada 1. janvāra līdz 2024.gada 31.decembrim arī ārzemēs dzīvojošajiem, ja tie dosies mainīt pasi, tad nebūs iespējas atteikties no eID kartes un tā tiks piešķirta kā obligāta; 2) laiks, kad saņemt eID karti – uz doto brīdi likumā noteikts, ka eID kartes obligāti jāsaņem ārzemēs dzīvojošajiem latviešiem no 2031.gada, kas nozīmēs, ka šai grupai nebūs iespēja saņemt e-pakalpojumus, tāpēc G.Japiņa rosina noteikto termiņu mainīt un noteikt kā 2025.gadu, par ko ir diskutēts arī ar IeM.

**K.Saulīte** vaicā, kādas ir priekšrocības, kādēļ eID karte būtu vajadzīga.

**G.Japiņa** skaidro, ka uz doto brīdi drošai e-identifikācijai e-pakalpojuma saņemšanas gadījumos nepieciešama eID karte vai internetbanka, kas daudziem ārvalstīs dzīvojošajiem tautiešiem nav. Uz doto brīdi notiek diskusijas ar citām iestādēm par atteikšanos no identifikācijas caur internetbanku, atstājot tikai e-parakstu, tāpēc ir svarīga eID kartes nepieciešamība.

**M.Muižarājs** vaicā, cik lieli būs papildus izdevumi personām? Vai e-pakalpojumu neizmantošana diasporā ir tāpēc, ka ir grūti šos pakalpojumus izprast, vai arī tāpēc, ka nav e-paraksta?

**G.Japiņa** norāda, ka vēstniecībās kolēģi aicina tautiešus, formējot pases, pieteikt arī eID, kas izmaksā par 5 EUR vairāk, savukārt vēstniecībās arvien vairāk tiek saņemti dokumenti, kas ir parakstīti ar e-parakstu, tāpēc e-pakalpojumu izmantošana palielinās, bet ļoti lēni, jo cilvēki vēl īsti neapzinās e-pakalpojumu priekšrocības, tāpēc svarīga ir informatīvā kampaņa

**K.Saulīte** norāda, ka, ja būtu pieejama vienkārša un skaidrojoša informācija, tad daudz vairāk tautiešu ņemtu eID karti, un **I.Mieriņa** piebilst, ka daudzi vienkārši neapzinās, cik daudz kam eID ir nepieciešama.

**V.Putniņš** norāda, ka daudzi netiek līdz e-pakalpojumu izmantošanai, jo nevar autentificēties, tāpēc VARAM ieskatā priekšlikums, ka eID kartes būtu obligātas arī ārvalstīs dzīvojošajiem no 2025.gada, ir atbalstāms.

**K.Saulīte** aicina apkopot visas šādas lietas - e ID karte, otrās dzīves vietas reģistrēšana, balsošana, no ārzemēm utt. vienkāršā, ikdienas cilvēkam saprotamā skaidrojumā.

**A.Groza** norāda, ka eID jautājums ir iepriekš diskutēts kopā ar IeM.

**Sindija Mickus** piebilst, ka IeM atbalsta.

**A.Groza** rosina darba kārtības 4.punktu atbalstīt, uz ko iebildumu nav, tāpēc pieņemts lēmums - veicināt eID lietošanu diasporā, lai paplašinātu pieeju valsts sniegtajiem pakalpojumiem un e-paraksta lietošanu. Tiek skatīts darba kārtības 5.punkts par diasporas pārstāvja rekomendēšanu Latvijas Zinātnes padomes konsultatīvajā padomē, norādot, ka 1.jūlijā ir sākusi darbu Latvijas Zinātnes padome, kur ir saistība arī ar diasporu. A.Groza aicina IZM pārstāvi skaidrot jautājumu par pārstāvja izvirzīšanu.

**L.F.Dreimane** skaidro, ka aizsākums meklējams ar Valdības deklarācijā dotajā uzdevumā par vienotas, zinātni administrējošas, iestādes izveidi. Latvijas Zinātnes padomes funkcijas nosaka Ministru kabineta noteikumi “Latvijas Zinātnes padomes nolikums”[[2]](#footnote-2). Viens no galvenajiem uzdevumiem ir zinātnes politikas ieviešana – stratēģiskā komunikācija, zinātnisko programmu plānošana un ieviešana, administrēšana, uzraudzība, zinātniskā ekspertīze gan publiskā, gan privātā sektora vajadzībām, starptautiskās sadarbības veicināšana un koordinēšana zinātnē. Ir plānota konsultatīvā zinātnieku padome ar 6 pārstāvjiem no ekspertu komisijām (katra zinātnes nozarē), 1 pārstāvis no Latvijas Jauno zinātnieku apvienības, 1 pārstāvis no Latvijas Zinātņu akadēmijas, 1 pārstāvis Latvijas izcelsmes diasporas zinātnieku pārstāvis. Konsultatīvo zinātnieku padomei ir padomdevēja loma, plānojot zinātnes un tehnoloģiju attīstības politiku. Atalgojums par to netiek saņemts. Kritēriji pārstāvja rekomendēšanai - persona ir aktīvs zinātnieks, pieredze zinātnes politikas ieviešanā un administrēšanā, aktīvs diasporas organizāciju biedrs, vēlama pieredze sadarbībā ar Latvijas zinātniskajām institūcijām.

**A.Groza** aicina to sasaistīt ar diasporas politiku

**I.Kreišmanis** papildina, ka Latvijas Zinātnes padome varētu palīdzēt dot virzību iestāžu darbībā, piemēram, sniedzot ieteikumus IZM politikas plānošanā. Diasporas pārstāvim konsultatīvajā padomē būs nozīmīga loma, daloties ar ārvalstu pieredzi un labāko praksi zinātnes programmu arhitektūrā un citās rīcībpolitikas ieviešanas jautājumos.

**I.Mieriņa** vērš uzmanību, ka diemžēl diasporas pārstāvis ir tikai viens, bet zinātnes nozares ir sešas. Ir jālemj par rotāciju, cik ilgi pārstāvis ir padomē, kā arī kā papildus kritēriju pārstāvim rosina šādu - sasaiste ar Latvijas zinātni, piemēram, projektu iesaistē, dalība konferencēs.

**J.Čečiņš** vaicā, cik plašā izpratnē ir "zinātne"? No kādām zinātnes jomām varētu būt diasporas pārstāvis?

**L.F.Dreimane** atbild, ka diasporas pārstāvis var būt no jebkuras zinātnes nozares, svarīgi, lai ir zinātnes politikas ieviešanas pieredze.

**I.Kreišmanis** piebilst, ka komisijā plānotie nozaru pārstāvji būs no dažādām nozarēm.

**K.Saulīte** norāda, ka diasporas pārstāvji visu darbu veic brīvprātīgi, tomēr vajadzētu apdomāt, ka par augsta līmeņa diasporas zinātnieka iesaisti nebūtu korekti sagaidīt, ka šo darbu veic par velti.

**L.F.Dreimane** atbild, ka tas jau ir noteikts MK noteikumos. Kad zinātnieki no diasporas tiek iesaistīti neatkarīgajā zinātniskajā izvērtēšanā dažādās pētniecības programmās, tad ir noteikta līguma samaksa, savukārt konsultatīvajā padomē pārstāvis ir vairāk kā stratēģisks padomdevējs politikas īstenošanā un veidošanā.

**A.Groza** aicina pieņemt, ka ar DKP lēmumu tiek izvirzīts Latvijas izcelsmes diasporas zinātnieku pārstāvis Latvijas Zinātnes padomes konsultatīvajā padomē ar šādiem kritērijiem: 1) persona ir aktīvs zinātnieks; 2) pieredze zinātnes politikas ieviešanā un administrēšanā; 3) aktīvs diasporas organizāciju biedrs; 4) sasaiste ar Latvijas zinātni. A.Groza rosina pieņemt lēmumu, ka izvirzītie kritēriji tiktu saskaņoti ar rakstisko procedūru, uz ko iebildumu nav.

Citu jautājumu nav.

Sanāksmi slēdz 15:30

Sanāksmes vadītājs A.Groza

*Pielikums Nr.1*

*Diasporas konsultatīvās padomes 2020.gada 17.jūlija sēdes protokolam*

**Diasporas konsultatīvās padomes (DKP) 2020.gada 17.jūlija sēdes**

**darba kārtība**

1. **DKP vadītāja vietnieka ievēlēšana.**

*Aicinām izvirzīt kandidātus sēdes laikā no to padomes locekļu vidus, kuri pārstāv diasporas organizācijas, biedrības un  nodibinājumus (saskaņā ar Diasporas konsultatīvās padomes nolikuma 8.punktu).*

*Ārlietu ministrijas priekšlikums: apstiprināt DKP vadītāja vietnieku uz gadu no ievēlēšanas.*

1. **Papildus budžeta pieprasījumi 2021.-2023.gadiem diasporas politikas iniciatīvām.**

*Aicinām sniegt viedokli par papildus budžeta pieprasījumiem, kas tiktu nodots valdībai un Saeimai kopējā valsts budžeta izskatīšanas procesā.*

*(Apkopojumu skatīt 2. pielikumā, sīkāks izvērsums Plāna darbam ar diasporu V.daļas 2.apakšpunktā (sākot ar 58 lpp.) jeb 3.pielikumā).*

1. **Plāns darbam ar diasporu 2021.-2023.gadam** *(sīkāk skatīt 3. pielikumā)*

*Ārlietu ministrija aicina konceptuāli atbalstīt plāna projektu.*

*Pēc 5.jūnija DKP plāna projekts ir precizēts no valsts iestāžu puses (t.sk. iniciatīvām paredzētais budžets, tā programmas, kā arī esošās situācijas apraksts, kā arī redakcionāli precizēti atsevišķi veicamo uzdevumi un to rezultatīvie rādītāji ). Komentāru gadījumā, aicinām tos iesūtīt līdz 24.jūlijam uz diaspora@mfa.gov.lv.*

1. **Personas apliecības (eID) lietošanas veicināšana diasporā, lai paplašinātu pieeju valsts sniegtajiem e-pakalpojumiem un e-paraksta lietošanai**  (Projekta *Plāns darbam ar diasporu 2021.-2023.gadiem*2.5.1. punkta izpildes gaita)

*Informācija no Ārlietu un Iekšlietu ministrijām par grozījumu rosināšanu Personu apliecinošu dokumentu likumā.*

1. **Diasporas pārstāvja rekomendēšana Latvijas Zinātnes padomes (pastāvīgajā) konsultatīvajā padomē.**

*Informācija no Izglītības un zinātnes ministrijas.*

1. **Dažādi.**

*Pielikums Nr.2*

*Diasporas konsultatīvās padomes 2020.gada 17.jūlija sēdes protokolam*

**Ārlietu ministrijas iesniegtais starpnozaru prioritārais pasākums**

**Diasporas atbalsta valsts papildus budžeta finansējuma**

**pieprasījums 2021.-2023.gadam, EUR**

|  |  |  |  |  |
| --- | --- | --- | --- | --- |
| Nr. | **Iestāde**  Mērķis | **2021.g.** | **2022.g.** | **2023.g.** |
| 1. | **Centrālā vēlēšanu komisija:** Vēlētāju ārvalstīs informēšana un motivēšana īstenot savas vēlēšanu tiesības 2021.gada pašvaldību vēlēšanās un 2022. gada Saeimas vēlēšanās. | 7000 | 20 000 | 0 |
| 2. | **Iekšlietu ministrija**  Nodrošināt iespēju papildus dzīvesvietas adresei ārvalstīs norādīt vienu papildu adresi Latvijā, tādējādi atvieglojot remigrāciju un saglabājot saikni ar Latviju. | 70 471 | 0 | 0 |
| 3. | **Kultūras ministrija**  Nodrošināt turpinājumu esošajiem Latvijas diasporas piederības stiprināšanas pasākumiem, t.sk. diasporas iedibināto pasākumu paplašināšanai un līdzdalībai Dziesmu un deju svētkos Rīgā 2023.gadā, Latvijas filmu demonstrēšanai diasporas centros. | 81 000 | 81 000 | 366 000 |
| 4. | **Nacionālā elektronisko plašsaziņas līdzekļu padome**  Satura apjomu pieauguma un tehniskā nodrošinājuma nodrošināšana diasporas kanālā LSM platformā;  Satura apjomu pieauguma un satura piegādes atbalsta (CDN) nodrošināšana LTV sagatavotajos diasporai veltītajos satura sižetos;  VSIA "Latvijas Radio" (turpmāk - Latvijas Radio) satura pieejamības nodrošināšana Latvijas diasporas mītnes zemēs, kā arī ar diasporu saistītu norišu atspoguļošana Latvijas sabiedrisko plašsaziņas līdzekļu saturā. | 805 903 | 650 979 | 650 979 |
| 5. | **Izglītības un zinātnes ministrija**  Nodrošināt atbalstu reemigrantu ģimeņu bērnu iekļaušanai Latvijas izglītības sistēmā. | 114 186 | 122 286 | 110 786 |
| **Kopā:** | | **1 078 560** | **874 265** | **1 127 765** |

1. Padomes priekšsēdētājam ir vietnieks. Padomes priekšsēdētāja vietnieku padome ievēlē atklātā balsojumā no to padomes locekļu vidus, kuri pārstāv diasporas organizācijas, biedrības un nodibinājumus. [↑](#footnote-ref-1)
2. <https://likumi.lv/ta/id/315785-latvijas-zinatnes-padomes-nolikums> [↑](#footnote-ref-2)